LILLEHAMMER: Finland har aldri vært Norges favorittmotstander, snarere tvert i mot. I VM-sammenheng har Norge to ganger (1990 og 1996) klart uavgjort, men ingen i Kristins Hall fredag kunne komme på norsk seier noensinne i en treningskamp heller. Det er ikke så mange årene sidene finnene skle rundt på en skøyte i Gjøvik Fjellhall og vant 9-1 to dager på rad.
- Jeg er overrasket over at gutta gjør en så bra kamp. Vi har trent veldig hardt i det siste, noen i fire-fem uker. Men de viser en utrolig innsats så snart de får landslagsdrakten på, sa trener Roy Johansen.
Norge manglet rundt ti spillere som er sikre i VM-troppen, men de nest beste har nærmet seg kolossalt. Spillere som Nikolai Bryhnisveen, Niklas Roest og Robin Dahlstrøm blir kanskje ikke belønnet med en VM-tur denne gangen, men de imponerte alle stort mot Finland. Særlig Roest har vært meget god i alle kampene han har spilt denne sesongen og er nok ganske nær en plass. Norge har faktisk ikke tapt en kamp i 2013.
Keeper Lars Volden tjener sine Euro i den finske toppklubben Blues Espoo, og han briljerte mot spillere han kjenner ganske godt.
- Jeg synes hele laget gjør en god kamp. Høyt tempo og bra aggresjon. Det funket fint for meg også, men jeg må takke alle foran meg som kastet seg og blokkerte skudd gang på gang, sa 20-åringen.
- Vi har veldig bra keepere nå. Det er slutt på den tiden da det rant inn et par ekstra baklengs, forklarte sjefen selv.
Finland scoret først, men scoringer av Per-Åge Skrøder og Mathis Olimb snudde kampen i den siste perioden. Begge kom etter vidunderlig norsk angrepsspill. Like før slutt satte Robin Dahlstrøm pucken i det tomme buret da finnene hadde tatt ut keeperen i håp om å utligne.
Veteranen Mads Hansen var involvert i begge de norske scoringene, og han hadde følgende forklaring på at han endelig hadde vært med på å slå Finland:
- Vi er ganske gode!
Hansen har rett.